แบงก์ตุนเงินรับสงกรานต์
แบงก์ตุนเงินคึกคักรับเทศกาลสงกรานต์ปีนี้ เพื่ออำนวยความสะดวกให้ลูกค้าไว้อย่างเพียงพอ
3 เม.ย. 2560

แบงก์ตุนเงินคึกคักรับเทศกาลสงกรานต์ปีนี้ เพื่ออำนวยความสะดวกให้ลูกค้าไว้อย่างเพียงพอ 
ผู้สื่อข่าวรายงานว่า ธนาคารไทยพาณิชย์สำรองเงินสดสำหรับสาขาและเครื่องเอทีเอ็มทั่วประเทศเพื่อรองรับการใช้บริการของลูกค้าในช่วงวันหยุดยาวเทศกาลสงกรานต์ 12-16 เมษายน 2560 เป็นจำนวนเงิน 3.6 หมื่นล้านบาท โดยแบ่งเป็นในเขตกรุงเทพมหานคร 1.8 หมื่นล้านบาท และในเขตต่างจังหวัด 1.8 หมื่นล้านบาท เท่ากับปีที่แล้วเนื่องจากยังคงคาดการณ์ปริมาณความต้องการการใช้เงินสดของลูกค้าอยู่ในระดับเดิม ปัจจุบันธนาคารฯ มีสาขาทั้งสิ้น 1,169 สาขา และ มีเครื่องเอทีเอ็มรวม 9,724 เครื่อง   
ด้านธนาคารกสิกรไทยรายงานว่าได้เตรียมสำรองเงินสดสำหรับให้บริการในสาขาและเครื่องเอทีเอ็ม เพื่อรองรับการใช้จ่ายของประชาชนในช่วงวันหยุดยาว ในเทศกาลสงกรานต์ 12-16 เม.ย.นี้ รวมทั้งสิ้น 3.22 หมื่นล้านบาท แบ่งเป็น การสำรองเงินสดผ่านช่องทางสาขา 1.05 หมื่นล้านบาท โดยเป็นเงินสำรองสำหรับสาขาในเขตกรุงเทพฯ 4,200 ล้านบาท และสาขาในเขตภูมิภาคอีก 6,300 ล้านบาท และการสำรองเงินสดเครื่องเอทีเอ็ม (K-ATM) ที่มีอยู่ประมาณ 9,000 เครื่องทั่วประเทศ เป็นเงินรวม 2.17 หมื่นล้านบาท แบ่งเป็น การสำรองเพื่อบรรจุเครื่องเอทีเอ็มในเขตกรุงเทพฯ 1 หมื่นล้านบาท และเอทีเอ็มในเขตภูมิภาค 1.17 หมื่นล้านบาท